
Különböző sugárzásmérési rendszerek összehasonlítása meteorológiai ballonos kísérletekben

A troposzféra és a sztratoszféra alsóbb légrétegei részben a meteorológiai ballonos méréseknek köszönhetően sugárzásmérési szempontból aránylag jól definiáltak, azonban az elmúlt években megnőtt az emberi aktivitás a régióban. Az űrturizmus megjelenésével a sugárzási tér ismeretének jelentősége fokozatosan nő, hiszen eddig nem látott mennyiségben lesznek emberek kitéve a kozmikus eredetű ionizáló sugárzás hatásainak. A sugárzási tér elégséges megismeréséhez mindemellett elengedhetetlen a megfelelő mérési struktúra kialakítása, egyes mérési összeállítások korlátainak ismerete. Kutatómunkámmal az Energiatudományi Kutatóközpont Űrkutatási Laboratóriumának régóta fennálló űridőjárási és űrdozimetriai munkájába kapcsolódtam be, ahol 2020 nyarán a Stratolab Kft. közreműködésével Bácsszentgyörgyről felbocsájtott sztratoszféra ballon által gyűjtött adatok kiértékelésével foglalkoztam. A mérés során egy GMC-300 típusú Geiger-Müller számláló és egyéb kiszolgáló eszközök repültek, közel 3 órán keresztül, egészen 33,7 km tengerszint feletti magasságig. A mért eredményekből numerikus módon, függvényillesztéssel meghatároztam a sugárzási tér intenzitásának maximumát, az úgynevezett Pfotzer-maximumot, melynek értéke: 19,2 km [image: ]  1,8 km, továbbá megvizsgáltam ezen érték érvényességét és a mérés korlátait. Dolgozatomban mindezek mellett kiemelt figyelmet kap a kutatócsoport egy korábbi ballonos mérése, mely az Európai Űrügynökség BEXUS diákprogramja keretein belül a svédországi ESRANGE Space Centre-ből valósult meg, ahol több különböző típusú aktív és passzív detektorral vizsgálták a sugárzási teret a Föld északi poláris régiójában. A BEXUS projekt mérési eredményeinek bevonásával, illetve az irodalomban fellelhető hasonló mérések figyelembevételével arra keresem a választ, milyen körülmények közt szolgálhatnak elégséges adatokkal a bácsszentgyörgyihez hasonló kisméretű ballonos mérések. A mérési geometriák összehasonlításából levont következtetéseket a 2022-re tervezett HEMERA projekt keretein belül megvalósuló, szintén az ESRANGE állomásról felbocsátandó mérési összeállítás optimalizálásához nyújt majd alapot, segíti a majdani mérések kiértékelését.

